"התיקונים" 45: גולום הוא לא חייזר, מירי בוהדנה לא מסתכלת למצלמה, "הארץ" לא מעודכן, ב"ידיעות אחרונות" לא חזקים בלוגיקה ועוד מיס-אינטרפרטציות בעיתונות העברית
  זה שעולה וזה שיורד ב"ידיעות אחרונות" (9.2.10) הקדישו כפולת עמודים להצעת החוק שתתיר הצבעה ליורדים. ידיעה אחת הוקדשה לתגובות של ישראלים מגולת לוס-אנגלס, שלוקטו בשתי מסעדות, בחנות מזון ובארגון ישראלי בלוס-אנגלס. שלושה מהם תמכו בחוק, שלושה התנגדו לו, ואחד תמך אך אמר שלא יצביע בכל מקרה, מה שבאופן טבעי תורגם לכותרת המייצגת והמאוזנת "היורדים מרוצים: מגיע לנו להצביע".  עוד תקלה בטויוטה ב"ישראל היום" (7.2.10) מדווחים על מכונית "ק.ט.מ BOW-X" שעולה כ-700 אלף שקל, אבל מסתפקים בתמונה של טויוטה קאמרי, שעולה כ-200 אלף שקל.  מירי לא חסה שחר גולן איתר אסון פוטושופ בצילום השער של "פנאי פלוס" (4.2.10): "מירי בוהדנה מסתכלת ישר למצלמתה הדיגיטלית, אך בבואתה מסרבת להסתכל אליה ישר בחזרה. בסיטואציה כזו, משיקולים טכניים, כמעט תמיד תושתל בבואה מלאכותית – החוכמה היא לשתול תמונה הגיונית". התמונה שנשתלה היא פשוט קטע מהתמונה המקורית, מה שגרם לתקלה נוספת: הבבואה מציגה את החלק החיצוני של הזרוע הימנית, למרות שלפי זווית הצילום אנחנו אמורים לראות את פנים הזרוע, או לא לראותה בכלל.  הנעל השנייה אתר "הארץ" (8.2.10), בדרך כלל בצד של כנופיית שלטון החוק, משנמך את הנשיאה בייניש לשופטת מן המניין בעליון.  מכונת הזמן תעשיות (בע"מ) צביקה גרינגולד ("כוח צביקה") נולד ב-1952. ב-1957, במלאת לו חמש, קיבל את עיטור הגבורה על הקרב המהולל שבו ישתתף 16 שנה מאוחר יותר ("מעריב", 5.2.10).  גזירה שאין הציבור יכול לעמוד בה הצופה אהוד קינן מתלונן לחדשות 2 (8.2.10): "ניסיתי לגזור ולשמור כפי שהורה הסוּפֵּר [כתובית]. עכשיו יש לי חור במסך".  ב"תיקונים" 43 (28.1.10) דיווחנו על ענייני גזירה ושמירה באתר "דה-מרקר".  מיטל, מחפשים אותך תזכורת לעורך המבזקים של ynet ‫(7.2.10): לא לפרסם תזכורות במבזקים של ynet. (דרך דפנה טלמון ורוטר.נט)‫  ממשלה משלו ויעש אלהים את שני המאורות הגדולים, את המאור הגדול לממשלת היום ואת המאור הקטן לממשלת הלילה (הטוויטר של רשת ב, 5.2.10).  פלישת כותבי השטויות הודעה חשובה לאסף יחזקאלי, האחראי לכתבה "מתי נזכה לפגוש כבר חייזרים?", ששודרה בחדשות ערוץ 2 (30.1.10): גולום, דארת ויידר, וול-אי ואיב, מריה הרובוטית מ"מטרופוליס" ומרווין האנדרואיד הפרנואיד אינם – אני חוזר, אינם – חייזרים. ובכתוביות מלחמת הכוכבים הבנאליות הצלחתם לטעות בשמות שניים מארבעת חברי הפאנל, גלי גולן (ולא "גבי גולן") וזיו קיטרו (ולא "זיו קוטרו").  חדש: פפירוס אחד מחסרונות העיתונות המודפסת הוא שעד שהיא מגיעה לסף הדלת, היא כבר מספיקה להתיישן. לדוגמה, מאמר המערכת של "הארץ" (29.1.10) הגיע אלי באיחור של שלוש-ארבע שנים: הוא מספר ש"בשנה האחרונה נכנסו לשוק קוראי ספרים אלקטרוניים כמו אמזון קינדל וסוני רידר", שנכנסו לשוק ב-2007 וב-2006, בהתאמה.  שמים? לו, תודה "אנחנו לא סמים שום חומרים מיוחדים בסיגריות", אם אתם מבינים לְמה אתר חדשות 2 מתכוון, קריצה קריצה (3.2.10).  שוב ושוב לאתר "גלובס" (2.2.10) חשוב שתשימו לב שסמנכ"ל המסחר של "הארץ" עזב אחרי שנה בתפקיד, עזב אחרי שנה בתפקיד.  לאתר "כלכליסט" (7.2.10) חשוב שתשימו לב שכספי הדיבידנד נובעים מאשראי שפרטנר גייסה כדי לממן את רכישת השליטה בידי סקיילקס, רכישת השליטה בידי סקיילקס.  הפסקת אוכל עסקי העיתונות יגעים, אז ב-ynet פתחו פיצרייה, ויש להם אפילו מבצע לפתיחה: פיצה עם תוספות ללא הגבלה, שמוגבלות לחמש תוספות. (דרך איתי נתנאל)  ונעבור לפרסומות מנהל משרד פרסום: "במודעה של בסט-ביי בידיעות אחרונות (5.2.10) תשים ליד המוצרים לוגו בינוני של החברות השונות". גרפיקאי: "אבל אין לי לוגואים של כל החברות". מנהל: "אני רץ לפגישה. סומך עליך". גרפיקאי: "סבבה".  בשבוע שעבר דיווחנו ("התיקונים" 44) שלפי אתר "הארץ", מערכת יירוט הטילים כיפת ברזל היא בעצם גואל רצון.  רועי רוטמן, שהפנה את תשומת לבנו לכך, ממשיך ומעדכן שגואל רצון הוא רק כיסוי למערכת יירוט הטילים האמיתית: אברם גרנט.  ועוד במדור של השבוע שעבר סיפרנו שהחשוד בפדופיליה אבינועם ברוורמן הפיל בפח את ynet ואתר גלי-צה"ל, שדיווחו בטעות על מעצרו של השר אבישי ברוורמן.   זה הזכיר ליונתן כ ידיעת עבר על פרופ אוריאל רייכמן, שיוחסה ב-ynet לאחד, אייכמן.  אצבע בעין השביעית יונתן כ כותב: "בביקורת שלו על האוטוביוגרפיה של טומי לפיד (העין השביעית, 7.2.10), רפי מן כותב שהפוליטיקה החדשה מתבססת על הזיכרון הקצר של הבוחרים, ואז ממחיש את הטענה שלו כשהוא מציין שרפול זכה ב-7 מנדטים ב-92 (למרות שבפועל הוא זכה ב-8), וששינוי קיבלה 15 מנדטים ב-2001 (למרות שב-2001 כלל לא נערכו בחירות לכנסת)".  שמוליק ליברמן מעיר על המדור "הכפר הגלובלי" (8.2.10): "שם המדינה היא קירגיזסטן (או קירגיזיה, בפורמט המיושן יותר, והעדיף עלי אישית), ולא כפי שכתוב".  נדב מנוחין מלשין: "בעין השביעית מפרסמים (7.2.10) מאמר של שולמית הראבן מגיל שנתיים, ועוד מוסיפים הפניה למדור התיקונים!".  תודה לסייענים בן קול, מאיה שני, מור טופר, רביב נאוֶה, נמרוד צפנת, נירית וייס, רועי רוטמן, אילנה נורמן, מעיין כהן, יוסי גורביץ אורן פרסיקו, עידו רוזנטל, אהוד קינן, יאיר מור, אפי פוקס, נמרוד ברנע, שחר גולן, דרור שרמן, אסף יפה ואלעד ליפשיץ. צילום קינדל: יחצנות אמזון, עיבוד מחשב: עידו קינן; צילום מספריים: ‫mchlmbrk ‫(cc-by-nc-sa); צילום KTM X-BOW: יחצנות KTM X-BOW נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.